Auroratalo

**Auroratalo** on Helsingin Kalliossa osoitteessa Helsinginkatu 50 B sijaitseva kahdeksankerroksinen asuinrakennus, joka toimii pitkäaikaisasunnottomille tarkoitettuna Asunto ensin -periaatteella toimivana tuetun asumisen yksikkönä. Rakennuksessa on 123 asuntoa. Auroratalo on osa Helsingin Diakonissalaitoksen Alppikadun korttelia. Rakennuksen omistaa Auroratalo Oy, ja asumispalveluja tuottaa Diakonissalaitoksen omistama Rinnekodit Oy.

## Kiinteistöyhtiö

Rakennuksen omistaa Auroratalo Oy (Y-tunnus 2248957-2), joka on rekisteröity 5. helmikuuta 2009. Yhtiön toimialana on toimia yleishyödyllisenä yhteisönä, joka hankkii vuokra-asuntoja ja tarjoaa niitä sosiaalisin perustein vuokrattavaksi. Yhtiöllä ei ole omaa henkilöstöä. Auroratalo Oy on kokonaan Helsingin Diakonissalaitoksen säätiön omistama tytärkiinteistöyhtiö.

Säätiö oli vuoden 2023 lopussa myöntänyt Auroratalo Oy:lle lainoja yhteensä 5 158 916 euroa sekä oman pääoman ehtoista lainaa 100 000 euroa.

## Rakennus

Auroratalo kuuluu Diakonissalaitoksen Alppikadun kortteliin, jota rajaavat Helsinginkatu, Kolmas linja ja Alppikatu. Diakonissalaitos on toiminut korttelissa vuodesta 1897.

Rakennuksen paikalla sijaitsi aiemmin vuonna 1970 valmistunut sairaalan laajennusosa ja Hotelli Aurora, jonka suunnitteli arkkitehti Olavi Kantele. Hotelli toimi vuosina 1970–2006. Rakennus on nimetty Diakonissalaitoksen perustajan Aurora Karamzinin (1808–1902) mukaan.

Vuonna 2010 rakennus peruskorjattiin ja muutettiin tuetun asumisen yksiköksi. Hankkeen pääsuunnittelijana toimi akateemikko Juha Leiviskä ja projektisuunnittelijoina Rosemarie Schnitzler ja Kati Murtola. Peruskorjauksessa 1970-luvun sairaalarakennuksen maanpäälliset osat purettiin ja 1980-luvun yhdysrakennus korotettiin kolmesta kerroksesta kahdeksaan.

## Toiminta

Auroratalo perustettiin vuonna 2010 Asunto ensin -periaatteella toimivaksi tuetun asumisen yksiköksi. Asunto ensin -periaatteen mukaisesti asukkailta ei edellytetä päihteettömyyttä asunnon saamisen ehtona, vaan asunto nähdään lähtökohtana muiden ongelmien ratkaisemiselle.

### Asunnot ja tilat

Auroratalon 123 asuntoa ovat kooltaan 14,5–39,5 neliömetriä. Asunnoista kaksi on tarkoitettu pariskunnille. Jokaisessa asunnossa on oma kylpyhuone, suihku, keittonurkkaus, sänky vuodevaatteineen ja kalusteet. Jokaisessa kerroksessa on asukkaille yhteiset keittiö- ja ruokailutilat.

### Kohderyhmä ja palvelut

Asunnot on tarkoitettu helsinkiläisille, joilla asunnottomuus on pitkittynyt tai uhkaa pitkittyä. Asukkailla on tuen tarve, jonka syynä ovat päihde- ja mielenterveysongelmat sekä asunnottomuuteen liittyvät sosiaaliset ongelmat. Asukkaaksi hakeudutaan Helsingin kaupungin asumisen tuen kautta.

Jokaiselle asukkaalle laaditaan yksilöllinen asumisen suunnitelma. Henkilökuntaan kuuluu sosiaalityöntekijöitä, lähihoitajia, sairaanhoitajia ja toimintaterapeutteja. Henkilökuntaa on paikalla ympäri vuorokauden.

Helsingin Diakonissalaitoksen seurantaraportin mukaan pitkäaikaisasunnottomien hyvinvointi kohenee nopeasti tuettuun asumiseen kiinnittymisen jälkeen.

## Tapahtumat

Auroratalossa on tapahtunut useita väkivalta- ja kuolemantapauksia, jotka liittyvät asukkaiden päihde- ja mielenterveysongelmiin. Talossa asuvat päihdeongelmaiset aiheuttavat usein poliisitehtäviä lähialueilla, mikä lisää alueen levottomuutta. Asukkaiden on havaittu syyllistyvän omaisuusrikoksiin sekä päihteisiin liittyviin rikoksiin, kuten huumeiden käyttöön ja kauppaamiseen lähistöllä. Talon asukkaat liikkuvat usein jalkaisin ja raitiovaunulla Linnanmäen pysäkiltä.

Vuonna 2017 Auroratalossa kuoli neljä asukasta. Poliisi ja ensihoito kävivät Auroratalossa noin sata kertaa vuodessa. Helmikuussa 2018 kaksi henkilöä löydettiin kuolleina Auroratalon asunnosta hellapalon yhteydessä. Poliisi epäili kuolemien liittyvän huumausaine fentanyyliin.

Elokuussa 2022 Auroratalon asunnossa puukotettiin mies kuoliaaksi. Poliisi tutki asiaa tappona. Helsingin käräjäoikeus hylkäsi tapposyytteen, koska näyttö ei riittänyt osoittamaan, kumpi asunnossa olleista kahdesta miehestä oli käyttänyt puukkoa.

Kesäkuussa 2023 Auroratalon kohdalla Helsinginkadulla tapahtui väkivaltarikos, jossa kaksi henkilöä otettiin kiinni epäiltyinä tapon yrityksestä.

Heinäkuussa 2024 poliisi otti Auroratalolla kiinni henkilön, jolla oli hallussaan ilmapistooli. Henkilöä epäiltiin laittomasta uhkauksesta ja virkavallan vastustamisesta.

## Katso myös
* Asunto ensin
* Helsingin Diakonissalaitos
* Rinnekodit
* Aurora Karamzin
* Asunnottomuus

## Lähteet